INTOUCH บริษัทแสนล้าน ที่มีพนักงานไม่ถึงร้อยคน
ถ้ามีคนมาถามเราว่า “บริษัทที่มีมูลค่าแสนล้านบาทจะมีพนักงานกี่คน?” บางคนอาจบอกว่าหลายหมื่นคน ขณะที่บางคนอาจบอกว่าหลายพันคน  แต่รู้ไหมว่า มีบริษัทหนึ่งในตลาดหลักทรัพย์แห่งประเทศไทย ที่ในปี พ.ศ. 2562 มีพนักงานเพียง 61 คนเท่านั้น แต่กลับมีมูลค่าบริษัทสูงถึง 176,000 ล้านบาท
3 ก.ย. 2563

INTOUCH บริษัทแสนล้าน ที่มีพนักงานไม่ถึงร้อยคน /โดย ลงทุนแมน
ถ้ามีคนมาถามเราว่า “บริษัทที่มีมูลค่าแสนล้านบาทจะมีพนักงานกี่คน?”
บางคนอาจบอกว่าหลายหมื่นคน ขณะที่บางคนอาจบอกว่าหลายพันคน
แต่รู้ไหมว่า มีบริษัทหนึ่งในตลาดหลักทรัพย์แห่งประเทศไทย ที่ในปี พ.ศ. 2562 มีพนักงานเพียง 61 คนเท่านั้น แต่กลับมีมูลค่าบริษัทสูงถึง 176,000 ล้านบาท
บริษัทนั้นคือ บริษัท อินทัช โฮลดิ้งส์ จำกัด (มหาชน) หรือ INTOUCH HOLDINGS โดยใช้ชื่อย่อในตลาดหุ้นว่า INTUCH
บริษัทนี้ทำธุรกิจอะไร ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ต้นกำเนิดของ INTOUCH เกิดขึ้นในปี พ.ศ. 2526 
โดยมีชื่อเดิมคือ บริษัท ชินวัตรคอมพิวเตอร์ เซอร์วิส แอนด์ อินเวสเมนท์ จำกัด
ช่วงแรกๆ บริษัททำธุรกิจจำหน่าย ให้เช่า และบำรุงรักษาระบบคอมพิวเตอร์ขนาดกลางและขนาดใหญ่ ก่อนที่จะเริ่มขยายเข้าสู่ธุรกิจคมนาคมในเวลาต่อมา
ปัจจุบัน INTOUCH ประกอบธุรกิจหลัก คือ ลงทุนในบริษัทอื่น 
โดยมีรายได้หลักมาจาก “เงินปันผล” ที่ได้จากบริษัทที่ INTOUCH ไปลงทุน
INTOUCH ลงทุนโดยการเข้าไปถือหุ้นใน 3 สายธุรกิจหลัก ได้แก่
1. ธุรกิจโทรคมนาคมและโครงข่ายโทรคมนาคม ผ่านการลงทุนถือหุ้นใน ADVANC หรือ เรารู้จักกันดีในชื่อ AIS ซึ่งเป็นผู้ให้บริการเครือข่ายเพื่อการสื่อสาร, บริการโทรศัพท์เคลื่อนที่, ธุรกิจอินเทอร์เน็ตความเร็วสูง และธุรกิจดิจิทัล เซอร์วิส
โดย INTOUCH ถือหุ้น ADVANC อยู่จำนวน 1,202.7 ล้านหุ้น 
คิดเป็นมูลค่าประมาณ 225,000 ล้านบาท
2. ธุรกิจดาวเทียมและเทคโนโลยีสารสนเทศเพื่อการสื่อสาร ผ่านการลงทุนถือหุ้นใน THCOM หรือเรารู้จักกันดีในชื่อ ไทยคม ซึ่งเป็นผู้ให้บริการธุรกิจดาวเทียม ธุรกิจอินเทอร์เน็ต สื่อ และธุรกิจโทรศัพท์ในต่างประเทศ
โดย INTOUCH ถือหุ้นอยู่จำนวน 450.8 ล้านหุ้น
คิดเป็นมูลค่าประมาณ 2,700 ล้านบาท
3. ธุรกิจอื่นๆ เช่น การเข้าไปร่วมถือหุ้นในบริษัทอื่นด้วยการให้เงินทุน (Venture Capital), ธุรกิจโฮมชอปปิง, ธุรกิจให้บริการโปรแกรมคอมพิวเตอร์ และธุรกิจสื่อโฆษณา
ซึ่งหลายคนอาจยังไม่รู้ว่า INTOUCH ก็เป็นผู้ลงทุนรายแรกๆ ใน บริษัท วงใน ซึ่งเป็นผู้พัฒนาเว็บไซต์และแอปพลิเคชันรีวิวร้านอาหารชื่อดังของไทยด้วย
แน่นอนว่า ในบรรดาบริษัทที่ INTOUCH เข้าไปถือหุ้น
ADVANC เป็นบริษัทที่สร้างรายได้ กำไร และจ่ายเงินปันผลให้กับ INTOUCH มากที่สุด 
ซึ่งเฉพาะเงินปันผลที่ INTOUCH ได้รับจาก ADVANC ในปี พ.ศ. 2562 มีมูลค่าสูงกว่า 8,800 ล้านบาท
แล้วผลประกอบการของ INTOUCH เป็นอย่างไร?
ปี 2560 รายได้ 22,543 ล้านบาท กำไร 10,673 ล้านบาท
ปี 2561 รายได้ 20,404 ล้านบาท กำไร 11,490 ล้านบาท
ปี 2562 รายได้ 17,682 ล้านบาท กำไร 11,083 ล้านบาท
โดยรายได้ของ INTOUCH ที่ลดลงในปีล่าสุด 
มาจากการลดลงของรายได้ในส่วนของธุรกิจดาวเทียมและเทคโนโลยีสารสนเทศเพื่อการสื่อสาร 
จากการให้ส่วนลดกับลูกค้าในการเซ็นสัญญาระยะยาว
แต่ INTOUCH ก็ยังสามารถรักษาระดับกำไรที่สูงกว่าหลักหมื่นล้านบาทไว้ได้
ปัจจุบัน INTOUCH มีมูลค่ากิจการสูงกว่า 176,000 ล้านบาท อยู่ในอันดับที่ 19 ของตลาดหลักทรัพย์แห่งประเทศไทย
ที่น่าสนใจคือ แม้จะเป็นบริษัทที่มีมูลค่าหลักแสนล้านบาท แต่ในปี พ.ศ. 2562 INTOUCH กลับมีพนักงานเพียง 61 คนเท่านั้น
ซึ่งเหตุผลก็คือ ด้วยธุรกิจหลักของบริษัทคือการเข้าไปถือหุ้นในบริษัทอื่น จึงไม่มีความจำเป็นต้องใช้พนักงานจำนวนมากในการดำเนินงานเหมือนกับธุรกิจอื่นๆ
อ่านมาถึงตรงนี้ หลายคนอาจจะสงสัยว่า
ผู้ถือหุ้นใหญ่ของ INTOUCH คือใคร?
คำตอบคือ “SINGTEL GLOBAL INVESTMENT” ซึ่งถือหุ้นใน INTOUCH อยู่จำนวน 673.3 ล้านหุ้น คิดเป็นมูลค่าประมาณ 37,000 ล้านบาท
โดย SINGTEL GLOBAL INVESTMENT เป็นบริษัทในเครือของ SINGTEL ผู้นำด้านธุรกิจโทรคมนาคมรายใหญ่ของสิงคโปร์
ซึ่งปัจจุบัน SINGTEL จดทะเบียนอยู่ในตลาดหลักทรัพย์สิงคโปร์ โดยมีมูลค่าบริษัทสูงกว่า 855,000 ล้านบาท ซึ่งใหญ่กว่ามูลค่ากิจการของ AIS, TRUE, และ DTAC รวมกันเสียอีก..
หมายเหตุ: บทความนี้ไม่ได้ชี้นำให้ซื้อหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-แบบฟอร์ม 56-1 ปี 2562, บริษัท อินทัช โฮลดิ้งส์ จำกัด (มหาชน)
-รายงานประจำปี 2562, บริษัท อินทัช โฮลดิ้งส์ จำกัด (มหาชน)
-
-
-